Imtella' Lulju 16, 2021 Rapport: Ruth Castillo L-adulti li jixtiequ jitgħallmu xi lingwa ġdida, isaħħu l-prospetti għall-karriera, jew isegwu kors dwar xi passatemp għandhom aktar minn 450 kors fi 72 suġġett differenti minn fejn jagħżlu li qed jiġu offruti mill-Ministeru għall-Edukazzjoni permezz tad-Direttorat għat-Tagħlim tul il-Ħajja fil-Furjana. Din is-sena, il-korsijiet li ħafna minnhom jibdew fil-bidu ta' Ottubru se jsiru fiċ-ċentri tat-Tagħlim tul il-Ħajja, u wħud minnhom se jkunu onlajn. Christianne Fenech, Senior Manager ta' Lifelong Learning, spjegat il-viżjoni tad-direttorat hi li jipprovdi sistema ta' tagħlim personalizzat. Qalet li l-korsijiet jingħataw minn edukaturi u koordinaturi speċjalizzati. Wieħed jista' japplika billi jmur fuq is-sit elettroniku www.lifelonglearning.gov.mt jew inkella jiġi ċ-ċentru l-Furjana, mill-Kunsilli Lokali, mis-Servizz.gov hub." Fit-tnedija tal-korsijiet, il-Ministru għall-Edukazzjoni Justyne Caruana saħqet li qatt mhu tard li titgħallem. Hija fakkret li ftit tal-ġimgħat ilu tnieda dokument ta' politika għat-Tagħlim tul il-Ħajja, li għadu fi proċess ta' konsultazzjoni. "Filwaqt li għandna l-politika għaddejja, għandna wkoll l-implimentazzjoni tagħha permezz ta' dawn il-korsijiet għax iridu li noffru kull opportunità possibbli biex il-poplu tagħna jkompli mhux biss jitgħallem itejjeb il-ħiliet tiegħu u tagħha imma wkoll il-kwalità tan-nies tagħna imma wkoll fuq livell ġenerali." Ħafna mill-korsijiet jieħdu mat-32 ġimgħa, iżda hemm oħrajn iqsar: 14-il ġimgħa. Il-korsijiet huma mqassmin f'dawn il-kategoriji: ħiliet bażiċi; tagħlim tal-lingwi; titjib fl-edukazzjoni u fil-prospetti għall-karriera; inħarsu saħħitna; u espressjoni kreattiva.